11. számú melléklet

**Szombathely Megyei Jogú Város Önkormányzata Közgyűlésének**

**…..../2021. (………....) önkormányzati rendelete**

**a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A fizetőparkolók működésének és igénybevételének rendjéről szóló 21/2012. (V.10.) önkormányzati rendelet (a továbbiakban: Rendelet) 5. § (6)–(11) bekezdése helyébe a következő rendelkezések lépnek:

„(6) A 8. § (3) bekezdésben meghatározott bérletjegy vásárlására jogosultak a bérletjegyet fél vagy egy naptári évre jogosultak megvásárolni (a továbbiakban: helyben lakók kedvezményes bérletjegye).

(7) A helyben lakók kedvezményes bérletjegyét az üzemeltető - kérelemre - a 2. mellékletben meghatározott díj megtérítése ellenében állítja ki.

(8) A helyben lakók kedvezményes bérletjegyére jogosultságot a személyi igazolvány és a forgalmi engedélyben megjelölt tulajdonos vagy üzembentartó állandó lakcíme alapján kell elbírálni.

(9) A helyben lakók kedvezményes bérletjegyén fel kell tüntetni a jármű rendszámát, az igénybe vehető várakozóhely(ek) megjelölését, valamint az érvényesség időtartamát.

(10) A helyben lakók kedvezményes bérletjegyének érvényességi ideje féléves bérletjegy esetén I. félévre megváltott bérletjegynél tárgyév július 31. napján 24.00 órakor, II. félévre megváltott bérletjegynél a tárgyévet követő év január 31. napján 24.00 órakor jár le, éves bérletjegy esetén a tárgyévet követő év január 31. napján 24.00 órakor jár le.

(11) Ha a helyben lakók kedvezményes bérletjegyére jogosult lakóhelye vagy a gépjármű tulajdonosa vagy üzemben tartója megváltozik, a bérletjegyet 8 napon belül az üzemeltetőnek vissza kell adni.”

**2. §**

(1) A Rendelet 8. § (3) bekezdése helyébe a következő rendelkezés lép:

„(3) A 3. mellékletben meghatározott fizető parkoló övezetben állandó lakóhellyel rendelkező természetes személyek a 2. mellékletben meghatározott A./ díjosztályba sorolt járművel a lakásukhoz közeli parkolóban a helyben lakók kedvezményes bérletjeggyel időkorlátozás nélkül várakozhatnak.”

(2) A Rendelet 8. § (8) bekezdése helyébe a következő rendelkezés lép:

„(8) A Szombathelyi Műszaki Szakképzési Centrum Hefele Menyhért Építő- és Faipari Szakgimnázium és Szakközépiskola alkalmazottai a 2. mellékletben meghatározott A./ díjosztályba sorolt járművel a Vasút u. 6611/2 hrsz-ú ingatlanon, az oktatási intézmény épületének homlokzata előtt kialakított parkolókban kedvezményes bérletjeggyel időkorlátozás nélkül várakozhatnak.”

**3. §**

A Rendelet 2. melléklete helyébe az 1. melléklet lép.

**4. §**

Hatályát veszti a Rendelet 5. § (12)–(14) bekezdése.

**5. §**

Ez a rendelet 2021. augusztus 1-jén lép hatályba.

**(: Dr. Nemény András :) (: Dr. Károlyi Ákos :)**

**polgármester jegyző**

**1. melléklet a ……../2021. (………) önkormányzati rendelethez**

**„2. melléklet a 21/2012. (V.10.) önkormányzati rendelethez**

**A parkolási díjak mértéke**

**Díjosztályok**

A parkolási díjak szempontjából a közúti járműveket az alábbi két díjosztály egyikébe kell sorolni:

**A./ díjosztály:**

Az 5,50 m-nél nem hosszabb és 3500 kg összsúlyt meg nem haladó járművek.

**B./ díjosztály**

Egyéb, 5,50 m-nél hosszabb vagy 3500 kg összsúlyt meghaladó járművek.

**Alapdíjak óránként** **(Ft/óra):**

|  |  |  |
| --- | --- | --- |
|  | A/díjosztály | B/díjosztály |
| az I. díjövezetben | **400** | **1200** |
| a II. díjövezetben | **240** | **720** |
| a III. díjövezetben | **120** | **360** |

(A díjak általános forgalmi adót is tartalmaznak.)

**A II. díjövezetben megvásárolt és felhasznált parkolójegyek érvényessége minimum 60 perc időtartamra megvásárolt és felhasznált parkolójegy esetén 60 perc díjmentes parkolási idővel automatikusan meghosszabbodik.**

**A III. díjövezetben megvásárolt és felhasznált parkolójegyek érvényessége minimum 60 perc időtartamra megvásárolt és felhasznált parkolójegy esetén 120 perc díjmentes parkolási idővel automatikusan meghosszabbodik.**

**Havi bérletjegyek árai (Ft/hó):**

Bérletjegy csak az A./ díjosztályba tartozó járművekre váltható

|  |  |  |  |  |
| --- | --- | --- | --- | --- |
| díjövezet | 33 %-os mérs. lakossági | 33 %-os mérs. szervezeti | Teljes árú lakossági | Teljes árú szervezeti |
| összes parkolóra kombinált bérletjegy (arany) | **18.000** | **36.000** | **27.000** | **54.000** |
| összes parkolóra kiemelt kivételével | **11.000** | **22.000** | **16.500** | **33.000** |
| a II-III. övezetre | **7.000** | **14.000** | **10.500** | **21.000** |
| csak a III övezetre | **4.000** | **8.000** | **6.000** | **12.000** |

(ÁFÁ-val együtt, a bérletjegy előállításának költsége nélkül.)

A környezetkímélő gépkocsik tulajdonosai féléves és éves bérletjegy vásárlása esetén a bérletjegyek árából 50 %-os kedvezményre jogosultak.

**A helyben lakók kedvezményes féléves bérletjegyének díja 2.500 Ft, éves bérletjegyének díja 5.000 Ft.**

**A Vasút u-i kedvezményes féléves bérletjegy díja 2.500 Ft, éves bérletjegy díja 5.000 Ft.**

Pótdíj mértéke: A közúti közlekedésről szóló 1988. évi I. törvényben meghatározottak szerinti.”